KIRJALLINEN KYSYMYS E-3411/00

esittäjä(t): Erik Meijer (GUE/NGL) komissiolle

(7. marraskuuta 2000)

Aihe: Eläinlääkejäämien myrkyllisiä vaikutuksia maaperään ja veteen koskevan VICH-normin kasvaminen kymmenkertaiseksi

1. Onko komissio tietoinen siitä kasvavasta huolesta, jota tiedemiehet tuntevat eläinlääkejäämien myrkyllisistä vaikutuksista maaperään ja veteen sekä siitä, että jäämien saastuttamat juomavesivarannot ja vihannekset ovat yksi osatekijä vastustuskyvyn kehittymisessä ihmisille ja eläimille annettavia antibiootteja kohtaan (katso esimerkiksi New Scientist -lehden 19. helmikuuta 2000 ilmestynyt numero)?

2. Miten komissio selittää tässä yhteydessä sen, että Veterinary International Co-operation on Harmonisation -järjestö (VICH, kansainvälinen eläinlääketieteellinen yhdenmukaistamista koskeva yhteistyöjärjestö), jonka jäsen EU on, on ehdottanut sen jäämämäärän kymmenkertaistamista, joka on tarpeen ympäristövaikutuksia koskevan arviointilausunnon antamiseen (arvo nostettaisiin 7,5 grammasta per hehtaari 75 grammaan per hehtaari), huolimatta siitä, että

a) asiantuntijoiden mukaan muutokselle ei ole olemassa tieteellisiä syitä;

b) VICH:n yhdysvaltalaisten edustajien esittämissä todisteissa, joilla he perustelivat vaatimustaan edellä mainitun arvon nostamiseksi, ei otettu lainkaan huomioon antibioottien vastustuskykyä koskevaa kysymystä?

c) kyse oli suljetusta päätöksestä ja menettelystä, johon kansalliset ympäristöelimet, joiden tulee pitää hallituksensa ja parlamenttinsa ajan tasalla, eivät voineet osallistua?

3. Onko komissio kanssani yhtä mieltä, että kysymyksen 2 tapaista aihetta koskevassa päätöksenteossa ihmisten ja eläinten terveys on asetettava etusijalle maatalous- ja farmasia-alan yritysten etuihin ja voitto-odotuksiin nähden?

4. Onko komissio kanssani yhtä mieltä, että kysymyksen 2 tapaiset päätökset, joilla voi olla kauaskantoisia seurauksia kansanterveydelle ja ympäristölle, on tehtävä avointa ja kansanvaltaista menettelyä käyttäen, eikä siten, että asiantuntijat, luottamushenkilöt ja yleinen mielipide eivät voi vaikuttaa siihen?

5. Mihin toimiin komissio aikoo vielä ryhtyä huolehtiakseen siitä, että VICH-päätöksen sisältö ja sen menettely ovat lopulta sellaiset, että niissä annetaan etusija kansanterveydellisille ja ympäristöllisille näkemyksille? Liite: New Scientist -lehti 19.2.2000

Erkki Liikasen komission puolesta antama vastaus

(5. tammikuuta 2001)

1. Komissio on tietoinen arvoisan parlamentin jäsenen mainitsemista ongelmista.

2. Eläinlääkkeiden ympäristöturvallisuuden testaamisen tarkoituksena on arvioida mahdolliset ympäristöön kohdistuvat haitalliset vaikutukset, jotka johtuvat kyseisten tuotteiden käytöstä ja niiden toksikologisesta luonteesta.

a) Syy, miksi ennustepitoisuuden ympäristössä (predicted environmental concentration) raja-arvoksi maaperässä on valittu 100 µg/kg (75 g hehtaarilla) on se, että kyseinen arvo on alle sen tason, jolla on kastemadoilla, mikrobeilla, kasveilla ja eräillä vedessä elävillä lajeilla tehdyillä ekomyrkyllisyystutkimuksilla osoitettu olevan vaikutuksia (tutkimukset kuuluvat tutkimussarjaan, jossa arvioidaan mahdollisia haitallisia vaikutuksia luontoon). Eläinlääkekomitean ohjeissa annetun alkuperäisen määrän kymmenkertaistaminen on hyväksytty Yhdistyneiltä Kansakunnilta saatujen, yli 20 vuotta käsittävien tietojen tiukan arvioinnin perusteella. Tiedot on toimitettu Yhdysvalloissa vuosina 19731997 julkisia ympäristöarviointeja varten annettujen eläinlääkkeiden ekomyrkyllisyystietojen jälkikäteisen tarkastelun yhteydessä.

b) Ympäristöriskien arvioinnin ohjeita ei ole tarkoitettu muuhun käyttöön kuin lääkkeen tai sen tärkeimpien aineenvaihduntatuotteiden seurausten ja vaikutusten arviointiin käyttöekosysteemissä. Arvioinnin tarkoituksena on varmistaa, että minkään lajin pitkän ajan säilyminen ei vaarannu. Ohjeissa tarkastellaan maaperän mikro-organismien vastustuskyvyn kehittymisriskiä, mutta ei antibioottien käytön todennäköistä vaikutusta ihmisten tai eläinten antimikrobiseen vastustuskykyyn. Potentiaalisen vastustuskyvyn ennusteet ovat tietenkin tarpeen, mutta nämä kysymykset olisi dokumentoitava ja arvioitava sääntelyn muissa yhteyksissä, kuten edellytetään eurooppalaisessa markkinointilupia ja eläinlääkkeiden käyttöä koskevassa lainsäädännössä.

c) Veterinary international co-operation on harmonisation -järjestön (VICH) ohjeet alistetaan laajalle viranomaisten ja asiantuntijoiden kuulemiselle. Euroopan yhteisössä ohjeet julkisti joulukuussa 1998 Euroopan lääkearviointivirasto, joka lähetti ne kaikille kiinnostuneille, myös komissiolle ja jäsenvaltioille. Lisäksi komissio isännöi marraskuussa 1999 VICH:n ensimmäisen julkisen konferenssin, johon osallistui yli 400 edustajaa kaikkialta maailmasta ja jossa näitä ohjeita tarkasteltiin perusteellisesti.

3.5. Eläinlääkkeitä koskevan lainsäädännön täytäntöönpanon ja kehittämisen osalta komissio haluaa vakuuttaa arvoisalle parlamentin jäsenelle, että sen ensisijaisena tavoitteena on varmistaa lääkkeiden laadun, turvallisuuden ja tehokkuuden korkea taso, jonka avulla voidaan turvata eläinten terveys, kansanterveys ja ympäristö. Täten komissio jatkaa sen varmistamista, että VICH:n ohjeilla on vankka perusta riskien arvioinnissa ja että kaikki asianosaiset osapuolet osallistuvat niiden laatimiseen kattavalla ja avoimella tavalla.